Djerba

Djerba (arapski: جربة‎, fon. Džerba, za antike znan kao Gerba tj. Girba) je otok u zaljevu Gabes nedaleko od obale Tunisa. Toliko blizu da još od rimskih vremena nije više otok već poluotok, jer su Rimljani u 2. vijeku podignuli nasip El Kantara dug 6.4 km kojim je povezan sa kopnom. Karakteristike Otok je dug oko 27 km, širok 26 km, a ima površinu od 510 km². Na njemu živi 163,726 stanovnika, od kojih je većina berberskog porijekla, uz to ima i nešto Židova, kojih je nekad bilo puno više, njihova zajednica bila jedna od najstarijih na svijetu. Mali dio stanovništva pripada haridžitskoj sekti islama. Grad Houmt Souk na sjeveru je administrativni centar i najveći suk, a Ajim na jugu glavna trajektna luka. Klima Historija Antički geografi nazivali su ga Zemlja u kojoj se jede lotos. Za starog vijeka na njemu su se izredale brojne civilizacije, od Numidije, Kartage, Rima, do Vandala. Nakon Arapske invazije 655. otokom vladaju tuniski i kairouanski emiri. Period između 12. i 15. vijeka bio je buran jer je otok u tom vremenu prelazio iz ruke u ruku raznih vladara, od normanskih, sicilijskih do onih iz Ḥafṣidske dinastije. Španjolska je tokom 16. vijeka u nekoliko neuspješnih navrata pokušala zavladati otokom, nakon Bitke kod Djerbe 1560, Djerba je potpala pod Osmansko Carstvo. Francuska zauzela otok 28. jula 1881. Za vrijeme Francuskog protektorata u Tunisu (1881.-1956.) otok Djerba je administrativno podjeljen na dvanaest šeikata. Kad je Tunis stekao nezavisnost 1956. godine, Houmt Souk je postao administrativni centar jedinog distrikta (mutamadije) na otoku koji je kasnije podijeljen na još dva dodatna distrikta: Midoun i Ajim. Privreda i transport Otok je bio poznat po voćarstvu (naročito po datuljama), maslinama, ribarstvu (spužve i oštrige), vunenim tepisima i grnčariji. Danas je poznat kao popularna turistička destinacija, zbog lijepih plaža i internacionalnog aerodroma Djerba-Zarzis (IATA: DJE, ICAO: DTTJ). Svjetska baština Djebra je 2023. god. upisana na UNESCO-ov popis mjesta svjetske baštine u Tunisu kao svedočanstvo o obrascu naseljavanja na otočkoj teritoriji. Reference Vanjske veze Jerba (en)